**NÁRODNÁ RADA SLOVENSKEJ REPUBLIKY**

**III. volebné obdobie**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Návrh

Zákon

z ......................2005

**ktorým sa mení a dopĺňa zákon č. 16/2004 Z. z. o Slovenskej televízii**

**Národná rada Slovenskej republiky sa uzniesla na tomto zákone:**

**Čl. I.**

Zákon č. 16/2004 Z. z. o Slovenskej televízii sa mení a dopĺňa takto:

1. § 5 ods. 1, písm. h) znie:

„h) poskytovanie priestoru činnosti registrovaných cirkví, náboženských6) a nenáboženských spoločností vo vysielaní,“

**Čl. II.**

Tento zákon nadobúda účinnosť 1. októbra 2005.

**Dôvodová správa**

**A. Všeobecná časť**

**Zhodnotenie súčasného stavu:**

Zákon 16/2004 Z. z. o Slovenskej televízii v § 5 ods. 1, písm. h) hovorí, že hlavná činnosť Slovenskej televízie je poskytovanie priestoru činnosti registrovaných cirkví a náboženských spoločností vo vysielaní. Následkom tohto paragrafu je televízne vysielanie nevyvážené v prospech registrovaných cirkví a náboženských spoločností a v neprospech nenáboženských spoločností.

**Dôvody potreby novej právnej úpravy:**

Pretože na Slovensku pôsobia aj iné spoločnosti, ako registrované cirkvi a náboženské spoločností je potrebné v Zákone 16/2004 Z. z. o Slovenskej televízii, § 5 ods. 1., písm. h) zosúladiť s Ústavou Slovenskej republiky s jej článkami:

- Čl. 12, ods. 2: „Základné práva a slobody sa zaručujú na území Slovenskej republiky všetkým bez ohľadu na pohlavie, rasu, farbu pleti, jazyk, vieru a náboženstvo, politické, či iné zmýšľanie, národný alebo sociálny pôvod, príslušnosť k národnosti alebo etnickej skupine, majetok, rod alebo iné postavenie. Nikoho nemožno z týchto dôvodov poškodzovať, zvýhodňovať alebo znevýhodňovať.“

- Čl. 26, ods. 1, hovorí: „Sloboda prejavu a právo na informácie sú zaručené“, a ods. 2, ktorý hovorí: „každý má právo vyjadrovať svoje názory slovom, písmom, tlačou, obrazom alebo iným spôsobom, ako aj slobodne vyhľadávať, prijímať a rozširovať idey a informácie bez ohľadu na hranice štátu.“

V novele zákona navrhujem, aby Slovenská televízia vo vysielaní poskytovala priestor činnosti nielen registrovaným cirkvám a náboženským spoločnostiam ale aj nenáboženským spoločnostiam.

**Súlad návrhu zákona s Ústavou SR:**

Cieľom návrhu novely zákona je zosúladiť Zákon 16/2004 Z. z. o Slovenskej televízii, § 5 ods. 1, písm. h) s Ústavou SR.

**Súvislosti s inými zákonmi a medzinárodnými zmluvami:**

Návrh novely zákona je v súlade s inými zákonmi a medzinárodnými zmluvami.

**Hospodársky a finančný vplyv na štátny rozpočet:**

Návrh novely zákona nebude mať hospodársky a finančný vplyv na štátny rozpočet.

**Nároky na pracovné sily a organizačné zabezpečenie:**

Návrh novely zákona nebude mať nárok na pracovné sily a organizačné zabezpečenie.

**Predpokladané finančné dôsledky na rozpočet verejnej správy:**

Návrh novely zákona nebude mať finančné dôsledky na rozpočet verejnej správy:

**B. Osobitná časť:**

**K Čl. I.:**

**K bodu 1:**

Ustanovenie zavádza zmenu § 5 ods. 1, písm. h), aby Slovenská televízia vo vysielaní poskytovala priestor činnosti nielen registrovaným cirkvám a náboženským spoločnostiam ale aj nenáboženským spoločnostiam.

Po prijatí novely zákona o Slovenskej televízii § 5 ods. 1, písm. h) bude v súlade s Ústavou SR, hlavne s jej Čl. 12, ods. 2., a Čl. 26, ods. 1. a ods. 2.

**K Čl. II.:**

Predkladaný návrh zákona pri určení účinnosti zákona vychádza z jeho celkového legislatívneho procesu.

**DOLOŽKA ZLUČITEĽNOSTI**

**návrhu zákona s právom Európskej únie**

**1. Navrhovateľ zákona:**

Poslanec Národnej rady Slovenskej republiky Karol Ondriaš.

**2. Názov návrhu zákona:**

Zákon, ktorým sa mení a dopĺňa zákon č. 16/2004 Z. z. o Slovenskej televízii.

**3. V práve Európskej únie je problematika návrhu zákona:**

Neupravená.

**4. Návrh zákona svojou problematikou:**

Nepatrí medzi prioritné oblasti aproximácie práva uvedené v čl. 70 Európskej dohody o pridružení a svojou problematikou nepatrí ani medzi priority odporúčané v Bielej knihe.

**5. Charakteristika právnych noriem Európskej únie, ktorými je upravená problematika návrhu zákona :**

Nestanovuje sa.

**6. Vyjadrenie stupňa kompatibility s právnou normou Európskej únie:**

Úplná.

Doložka finančných, ekonomických, environmentálnych vplyvov

**a vplyvov na zamestnanosť**

**Navrhovateľ zákona:**

Poslanec Národnej rady Slovenskej republiky Karol Ondriaš.

**Názov návrhu zákona:**

Zákon, ktorým sa mení a dopĺňa zákon č. 16/2004 Z. z. o Slovenskej televízii.

**Hospodársky a finančný vplyv na štátny rozpočet:**

Návrh novely zákona nebude mať hospodársky a finančný vplyv na štátny rozpočet.

**Nároky na pracovné sily a organizačné zabezpečenie:**

Návrh novely zákona nebude mať nárok na pracovné sily a organizačné zabezpečenie.

**Predpokladané finančné dôsledky na rozpočet verejnej správy:**

Návrh novely zákona nebude mať finančné dôsledky na rozpočet verejnej správy.

**Odhad dopadov na obyvateľov, hospodárenie podnikateľskej sféry a iných právnických osôb.**

Návrh novely zákona nebude mať dopad na hospodárenie podnikateľskej sféry a iných právnických osôb.

**Odhad dopadov na životné prostredie**

Návrh novely zákona nebude mať vplyv na životné prostredie.